Татарстан ир-атларының «сыйфаты» түбән

	2013 елның беренче кварталында республикада аерылышучылар саны узган ел белән чагыштырганда 16 процентка үскән. Нәтиҗәдә, бүген Татарстанда 10 меңнән артык бала тулы булмаган гаиләдә тәрбияләнергә мәҗбүр.	 Гаиләләрнең күбесе аерылышуга сәбәп итеп хәләл җефете белән мөнәсәбәтләрнең начар булуын китерә. Икенче урында исә гаиләнең матди хәленнән канәгать булмау тора. Димәк, өйләнешкәнче әлеге парлар бер-берләренең холкын начар белгәннәр булып чыга. Аерылышуга гариза язучыларның байтагы яшь гаиләләр булу моның шулай икәнлеген тагын бер кат ассызыклый. Мәсәлән, 2012 елда аерылышкан парларның 60 процентында ир белән хатынның уртак тормышлары 10 елга да сузылмаган. Аларның 35 проценты исә, гомумән дә, бер-берсенә күп дигәндә 5 ел түзеп «яшәгән».

Яшьләр гаилә корырга әзер түгел

Әлеге аяныч күрсәткечне ничек аңлатырга соң? Министрлар Кабинетының Гражданлык актларын язу идарәсе (ЗАГС) җитәкчесе урынбасары Борис Хафизов сүзләренә караганда, гаиләләр таркалуның төп сәбәбе - яшьләр гаилә коруны җитди адым буларак кабул итми, бары тик туйдан соң гына күктән җиргә төшәләр. «Яшьләрнең күбесе үзара аңлашылмаучанлыклар вакытында бер-берсенә юл бирергә, гаиләне саклап калу өчен үз өсләрендә эшләргә, үзгәрергә тырышырга әзер түгел. Бу исә аяныч нәтиҗәләргә китерә», - дип аңлатты җитәкче Intertat.ru газетасына.

Шунысы кызганыч, республикада гаиләләрнең 80 проценты суд карары буенча таркала. Димәк, шулкадәр гаиләдә уртак балалар бар дигән сүз. Нәтиҗәдә, бүген 10 меңнән артык бала тулы булмаган гаиләдә тәрбияләнергә мәҗбүр. Бу исә киләчәктә аерылышучылар саны үсүгә сәбәп булырга мөмкин, дип саный Борис Хафизов. «Әтисе яки әнисе белән генә үскән яшьләр өчен тулы булмаган гаилә гадәти хәл кебек тоела. Шуңа күрә аларның күбесе үз гаиләләрендәге проблемаларны чишәргә тырышып та карамый, шундук аерылышуга гариза яза», - дип белдерде ул.

Татарстан ир-атларының «сыйфаты» түбән

Белгеч сүзләренә караганда, гаиләләрнең кыска гомерле булуында ир-атларның да гаебе зур. «Хәзерге ир-атларның күбесе ир-егет булудан туктады. Алар җитди мәсьәләләрне хәл итү, гаиләнең киләчәге, балалар өчен җаваплылыктан качырга тырыша. Нәтиҗәдә, республикада күпчелек ир-атлар гаилә тормышын алып барырга әзер түгелләр», - дип саный җитәкче.

Татарстанда инде берничә ел дәвамында гаиләләрне саклап калу, яшьләрдә кечкенәдән үк җаваплылык хисе тәрбияләү максатыннан зур эшләр башкарыла. Әлеге эшчәнлекне алга таба тагын да көчәйтү күздә тотыла. «90 нчы елларда тәрбияви мәсьәләләр икенче планга күчкән иде. Хәзер исә яңадан яшь буынны тәрбияләү эшенә ныклап тотынырга вакыт», - дип саный Борис Хафизов.  
	Рәмзия ЗАКИРОВА	
Интертат.ру

	№   | 05.06.2013	


